b"\n_START_ARTICLE_\nJannik Hansen\n_START_PARAGRAPH_\nJannik Hansen (f\xc3\xb8dt 15. marts 1986) er en tidligere dansk ishockeyspiller, der afsluttede sin professionelle karriere i HK CSKA Moskva. Hans foretrukne position p\xc3\xa5 isen er h\xc3\xb8jre wing. Han blev valgt af NHL-klubben Vancouver Canucks i NHL's \xc3\xa5rlige draft i 2004. Jannik Hansen blev valgt i 9. runde som nr. 287 ud af i alt 291 spillere valgt i 2004.\n_START_SECTION_\nTidlig karriere\n_START_PARAGRAPH_\nJannik er s\xc3\xb8n af Bent Hansen og Annelise Hansen; Bent Hansen er en forhenv\xc3\xa6rende dansk landsholdsspiller i ishockey. Jannik har f\xc3\xa5et sin ishockeyopdragelse i R\xc3\xb8dovre Sk\xc3\xb8jte & Ishockey Klub (RSIK). Som 16-\xc3\xa5rig blev Jannik Hansen indlemmet i R\xc3\xb8dovre's seniortrup. Han fik tildelt tr\xc3\xb8jen med nr 17 p\xc3\xa5 ryggen, samme nummer som hans far spillede med i sin tid i klubben. Jannik blev hentet til Malm\xc3\xb6 Redhawks' juniorafdeling efter en s\xc3\xa6son i den bedste danske r\xc3\xa6kke. P\xc3\xa5 trods af at han havde p\xc3\xa6n succes i de svenske juniorligaer valgte han at vende hjem til Danmark efter kun et \xc3\xa5r i Sverige. Han valgte at spille i Danmark idet han mente at han ville l\xc3\xa6re mere af at spille mod m\xc3\xa6nd i den danske liga end mod juniorer i Sverige._NEWLINE_Jannik Hansen bliver anvendt i alle situationer p\xc3\xa5 isen, deriblandt powerplay og boxplay. Han er kendt som en god og hurtig sk\xc3\xb8jtel\xc3\xb8ber med et h\xc3\xa5rdt og pr\xc3\xa6cist h\xc3\xa5ndledsskud. Han er heller ikke bange for at dele tacklinger ud. I sin tid i den danske liga har han ofte m\xc3\xa5ttet spille mod spillere der var langt st\xc3\xb8rre end ham selv hvilket dog ikke har afholdt ham fra at give igen af samme m\xc3\xb8nt n\xc3\xa5r han blev udfordret._NEWLINE_Efter at han blev draftet af Vancouver i 2004 valgte han at blive i Danmark endnu en s\xc3\xa6son. Denne s\xc3\xa6son (2004-05) blev noget af et gennembrud for Hansen i den danske liga. Med 34 point i 32 kampe (17 m\xc3\xa5l og 17 assist) markerede Hansen sig som en af de bedste unge danske spillere i ligaen. Mod slutningen af s\xc3\xa6sonen markerede Jannik Hansen sig som en ledende spiller p\xc3\xa5 et i \xc3\xb8vrigt forholdsvis svagt R\xc3\xb8dovre-hold.\n_START_SECTION_\nNordamerika\n_START_PARAGRAPH_\nSom 19-\xc3\xa5rig valgte Jannik Hansen at flytte til Nordamerika og som den f\xc3\xb8rste dansker nogensinde spille i den st\xc3\xa6rke juniorliga WHL for Portland Winterhawks. I 64 kampe for Portland n\xc3\xa5ede han 64 point (24 m\xc3\xa5l og 40 assist.) I Portland havde man h\xc3\xa5bet at f\xc3\xa5 en teknisk st\xc3\xa6rk spiller i Hansen. Som en positiv overraskelse tilpassede Hansen sig hurtigt til den meget fysiske stil i WHL og markerede sig som en st\xc3\xa6rk allround-spiller. Efter at Portland blev sl\xc3\xa5et ud i anden runde af slutspillet mod de senere vindere fra Vancouver Giants kunne Jannik Hansen hj\xc3\xa6lpe det danske landshold med at sikre dets forbliven i A-gruppen ved VM i Riga i maj 2006. Jannik Hansen scorede 2 m\xc3\xa5l i 6 kampe under VM._NEWLINE_Efter at have set Hansen klare overgangen til nordamerikansk ishockey i flot stil tilb\xc3\xb8d Vancouver Canucks en kontrakt og i juli 2006 underskrev han som blot den anden dansker nogensinde en kontrakt med en NHL-klub. Tidligere samme sommer havde Frans Nielsen underskrevet en kontrakt med New York Islanders. Jannik Hansen har i tre tr\xc3\xa6ningskampe inden s\xc3\xa6sonstarten scoret 2 m\xc3\xa5l og lavet 1 assist for Vancouver Canucks. Den 2. oktober 2006 blev det imidlertid afgjort at Hansen skal starte s\xc3\xa6sonen for Vancouver Canucks' farmerhold Manitoba Moose som spiller i den n\xc3\xa6stbedste nordamerikanske ishockeyliga AHL. Den 12. april 2007 blev Jannik Hansen kaldt op af Vancouver og han blev dagen efter den blot anden dansker i NHL og den f\xc3\xb8rste dansker i en slutspilskamp da han debuterede i en kamp mod Dallas Stars._NEWLINE_I 2011 blev han den f\xc3\xb8rste dansker til at spille med i Stanley Cup finalen."